Author: Lopušná Jana
Last saved by: Chudá Viera
Company: MSVVaSSR

Správa zo zahraničnej pracovnej cesty- zasadnutie Výboru pre vzdelávanie Rady EÚ

1. Účastníci ZPC:
 	
PhDr. Marek Moška

Ministerstvo školstva, vedy, výskumu a športu, sekcia medzinárodnej spolupráce a európskych záležitostí, odbor európskych vzťahov; Stromová 9 Bratislava; riaditeľ odboru; anglický jazyk.

Mgr. Jana Lopušná, LLM

Ministerstvo školstva, vedy, výskumu a športu, sekcia medzinárodnej spolupráce a európskych záležitostí, odbor európskych vzťahov; Stromová 9 Bratislava; národný delegát pre SK PRES; anglický jazyk.

2. Zahraničná pracovná cesta:

Belgicko, Brusel, 11.- 12.10.2015 - Rada Európskej Únie
Justus Lipsius, Rue de la Loi 175, Brusel

Zasadnutie Výboru pre vzdelávanie Rady EÚ. Cestovné náklady sú hradené z finančnej obálky MF SR. Pobytové náklady a iné výdavky sú financované z medzirezortného rozpočtového programu SK PRES 2016.

3. Rámcový program pobytu:

11.10.2015  	odlet z Viedne do Bruselu	
12.10.2015	zasadnutie Výboru pre vzdelávanie Rady EÚ
12.10.2015	odlet z Bruselu do Viedne
			
4. Stručný priebeh rokovaní:

Zasadnutie Výboru pre vzdelávanie Rady EÚ

Prijatie agendy

Agenda zasadnutia bola schválená bez pripomienok. PT privítalo vstup z PS pre šport a vyzvalo PRES k zaradeniu prezentácie pracovného plánu EÚ pre mládež do programu budúceho zasadnutia. V nadväznosti na diskusiu o hodnotení Erasmus+, ktorá prebehla na predchádzajúcom zasadnutí požiadalo EK o podrobnejšie objasnenie hodnotiacej správy, najmä či pôjde o správu externých konzultantov alebo správu EK. PRES opäť prizvalo právnu službu a požiadalo o písomný právny názor o plánovanom hodnotení Erasmus+, ktorý bude prístupný na najbližšie zasadnutie EDUC. FI požiadalo o zaradenie informácie o nadchádzajúcom OECD summite v Helsinkách do programu zasadnutia v rámci bodu rôzne. 

Rokovanie Výboru pre vzdelávanie viedol Mike Engel z luxemburského ministerstva školstva.
Informácia Predsedníctva

LU PRES informovalo o uskutočnených a blížiacich sa podujatiach:
-	Stretnutie „European Lifelong Guidance Policy Network“, ktoré sa uskutočnilo v dňoch 27.-28. Septembra 2015. 
Zasadnutia GR:
-	DG SE: 26.-27.10.2015, Luxemburg
-	DG VET: 16.–17.11.2015, Luxemburg
-	DG HE: 24.-25.11.2015, Luxemburg

PRES tiež načrtlo témy na diskusiu počas zasadnutia Rady ECYS. Na požiadavku delegácií PRES zaradí do programu debatu o migrácií, a s ňou súvisiacich výzvach pre vzdelávacie systémy v EÚ. Viac informácií, ako aj návrh textu bude poskytnutý na zasadnutí výboru v dňoch 22.- 23. októbra. BE túto iniciatívu uvítalo. Rovnako PRES indikovalo, že má zámer lepšie prepojiť vzdelávanie s riešením otázky nezamestnanosti zosumarizovaním diskusii v Rade EPSCO, a ich prepojením s debatami v Rade ECYS. FR, PT, ES, AT plne súhlasia, že vzdelávanie musí hrať silnejšiu rolu v politike riešenia zamestnanosti.

Informácia Komisie

V rámci tohto bodu predsedajúci PS pre šport predstavil súčasný návrh záverov Rady o podpore motorických zručností, fyzickej a športovej aktivite pre deti, ktorý sa vo významnej miere sústredí na deti v rannom veku. Cieľom PRES je podporiť fyzickú aktivitu detí so zámerom bojovať proti rastúcej detskej obezite a zlepšiť celkový zdravotný stav populácie. PRES chce vzbudiť povedomie o význame a dôležitosti podpory fyzickej aktivity od ranného detstva a telesnej výchovy na školách medzi všetkými relevantnými aktérmi, ako aj posilniť cezhraničnú spoluprácu škôl, angažovanie rodičov apod. UK poznamenalo, že podľa nich text ide nad rámec kompetencie EÚ v oblasti vzdelávania a športu, a proti zásade subsidiarity. ES, DE, HU plne podporili návrh a uvítali spoluprácu medzi Výborom a PS pre šport.  
Následne EK informovala o prvej spoločnej konferencii EIB a DG EAC na tému vzdelávania a Investičného plánu pre Európu, ktorá sa uskutočnila dňa 5.októbra v Bruseli. Konferencia sa tešila záujmu širokého spektra aktérov a vo všeobecnosti bola hodnotená pozitívne. EK vyzvala delegácie k predkladaniu návrhov ďalších iniciatív, ktoré by podporili povedomie o možnostiach investovania do vzdelávania a využívania ESIF a EFSI v tomto kontexte. 

Návrh záverov Rady o riešení predčasného opúšťania školy (ESL) a podpore úspechu v škole - ďalší rozbor textu

LU PRES prezentovalo zmeny v dokumente, ktoré zohľadnili pripomienky delegácií. Vo všeobecnosti delegácie privítali novú verziu dokumentu.  PT uplatnilo rezerváciu (general scrutiny), do času kým nebude vymenovaná nová vládu.  CZ indikovalo, že má zásadnú výhradu k zneniu odseku 1, s odôvodnením, že rómske deti sú vystavené riziku ESL rovnako (ak nie aj viac) ako deti s migračným zázemím. Takisto Rómovia nie sú jedinou menšinou. LU PRES navrhlo preformulovať poslednú vetu: „Rómovia a ostatné znevýhodnené skupiny“. CZ však trvá na znení „rómske deti a deti patriace k ostatným menšinám“. HU má rovnako pripomienky k zneniu tejto časti textu. FR poznamenalo, že neakceptuje slovo „menšiny“ v texte kvôli rozporu s FR ústavou. Viacero delegácií (ES, LV) navrhlo zmeniť znenie „deti Rómov“ na „rómske deti“. Predmetom diskusie bol aj samotný názov návrhu záverov, kde prišlo k návrhu na zmenu slova „riešenie“ (tackling) na slovo „znižovanie“ (reducing) predčasného ukončenia školskej dochádzky. Viacero delegácií (EE, HR, SE, HR, CY, SL, EE, CZ) malo pripomienky k časti, ktorá vyzýva ČŠ k implementovaniu stratégií, ktoré majú za cieľ znižovanie ESL. V tejto súvislosti slovo „stratégie“ nie je vhodné a malo by byť nahradené slovom „opatrenia“ alebo „iniciatívy“, ktoré sa vzájomne dopĺňajú. Delegácie požiadali o podrobnejšie vysvetlenie rozdielu medzi pojmami „core skills, basic skills a essential skills“. HR, FR prízvukovalo dôležitosť vyučovania jazyka hosťujúcej krajiny v rámci vzdelávania a výchovy v rannom detstve (ECEC). FR, DE nepodporujú zahrnutie pojmu „ peer counselling“ do textu, keďže ide o nový nástroj, ktorý ešte nebol dostatočne otestovaný. Niekoľko delegácií podporilo zahrnutie práce s mládežou a neformálneho vzdelávania do textu dokumentu.

Návrh spoločnej správy Komisie a Rady o implementácii Strategického rámca pre vzdelávanie a odbornú prípravu 2020 (ET 2020) - nové priority pre európsku spoluprácu v oblasti vzdelávania a odbornej prípravy- diskusia na základe upraveného textu

Zmeny v dokumente uviedla EK. Podotkla, že preklad ET Monitoru do všetkých jazykov nie je z dôvodu obmedzených prostriedkov možný. EK informovala, že jej zámerom nie je predstaviť ďalší systém hodnotenia a monitorovania, ale skôr využiť existujúce mechanizmy. ET Monitor by tak mal byť lepšie synchronizovaný s Európskym semestrom s cieľom poskytnúť aktuálne a špecifické informácie o situácii v jednotlivých krajinách. Nasledoval podrobný rozbor textu. FR uviedlo rezerváciu k „peer counselling“. Peer reviews a peer counselling budú výlučne na dobrovoľnej báze, a tento fakt by mal byť v texte jasne zakomponovaný. Uviedlo niekoľko podmienok, ktoré musia byť implementované, aby tento koncept FR podporilo - neangažovať externých konzultantov, zachovať transparentnosť pokiaľ ide o výber štátov, ktorým bude radené, a vylúčiť limitovanie počtu participujúcich ČŠ. FI zdôraznilo rovný prístup k vzdelávaniu, taktiež majú problém s navrhovaním nových stratégií. CZ, HU požiadalo o vloženie „menšín“ (nie len Rómov) do textu. ES zdôraznilo potrebu aktívne podporovať učiteľov, keďže práve oni budú hrať kľúčovú úlohu v implementovaní opatrení a stratégií. DE uplatnilo výhradu k EQF a uznávaniu kvalifikácii de jure. BE uviedlo, že v súvislosti s transparentnosťou a uznávaním kvalifikácii je potrebné vybudovať silnejšie synergie medzi jednotlivými nástrojmi. Niekoľko ČŠ vyjadrilo obavu, že otázka migrácie v texte bola potlačená do úzadia. Delegácie navrhli objasnenie pojmov ako „knowledge, skills a competencies“ , ktorých používanie v dokumente je nejasné. EK podotkla, že používanie termínov je vo všeobecnosti nekonzistentné a opakovane je predmetom diskusii v rámci Výboru, ako aj iných expertných fór.

Rôzne

V rámci tohto bodu FI informovalo o summite OECD „Global Education Industry Summit“, ktorý sa bude konať v dňoch 19.-20.10.2015 v Helsinkách. 

5. Zhrnutie zasadania

Dňa 12. októbra sa uskutočnilo už štvrté zasadanie Výboru pre vzdelávanie Rady EÚ počas LU PRES. PRES informovalo o uskutočnených podujatiach a nadchádzajúcich zasadnutiach GR pre školské vzdelávanie, vzdelávanie a odbornú prípravu, a vysokoškolské vzdelávanie. Predsedajúci PS pre šport predstavil návrh záverov Rady o podpore motorických zručností, fyzickej a športovej aktivity u detí. Delegácie sa potom venovali záverom Rady o riešení (znižovaní) predčasného opúšťania školy a podpore úspechu v škole. Vo všeobecnosti delegácie privítali zmeny a zapracovanie pripomienok do textu. Najzásadnejšie pripomienky sa týkali časti, v ktorej závery vyzývajú ČŠ k prijatiu a implementácií jednotnej stratégie zameranej na znižovanie ESL. Viaceré delegácie upozornili, že v tejto súvislosti existujú v ČŠ rozdiely – niektoré ČŠ majú jednotnú stratégiu v oblasti vzdelávania s opatreniami zameranými na jednotlivé výzvy, iné prijali samostatnú stratégiu na riešenie ESL, a tak by bolo vhodnejšie nahradiť výzvu k prijatiu stratégie výzvou k prijatiu opatrení alebo iniciatív. V súvislosti s návrhom spoločnej správy Rady a Komisie na rok 2015 o vykonávaní ET 2020 EK predstavila zmeny v texte a objasnila zámer synchronizovať ET Monitor s hodnotením v kontexte Európskeho semestra, a tak poskytnúť aktuálnejšie a komplexnejšie informácie o situácií v jednotlivých ČŠ.

6.  Prehľad prinesenej dokumentácie a miesto jej uloženia:

Dokumenty sú k dispozícii prostredníctvom siete Extranet.

7.   Osobitne vyhodnotený očakávaný prínos ZPC:

Zahraničná pracovná cesta splnila účel v plnom rozsahu. V rámci zasadnutia pokračovala aktívna diskusia o návrhu spoločnej správy o vykonávaní o vykonávaní európskeho rámca pre spoluprácu vo vzdelávaní (ET 2020), ako aj rozbor textu návrhu záverov Rady EÚ o riešení predčasného opúšťania školy a podpore úspechu v škole.

Odporúčanie: Diskusia na tému predčasného ukončovania školskej dochádzky bude vo Výbore pre vzdelávanie pokračovať so zámerom vypracovať návrh záverov Rady EÚ na jej zasadnutie v novembri 2015. Na tomto zasadnutí Rady EÚ bude prijatá aj spoločná správa o vykonávaní európskeho rámca pre spoluprácu vo vzdelávaní (ET2020), ktorá je taktiež predmetom diskusie vo Výbore. V tejto súvislosti je potrebná účasť zástupcov MŠVVaŠ SR na ďalších zasadnutiach a ich aktívne zapájanie sa do diskusie.

8.   Spôsob zverejnenia výsledkov ZPC, prenos získaných informácií:

Správa zo ZPC je k dispozícii na intranete, zaslaná na vedomie.

Správu vypracoval: Mgr. Jana Lopušná, OEV MŠVVaŠ SR

Správu schválil: 	PhDr. Marek Moška R OEV, MŠVVaŠ SR
			Mgr. Ivar Štaffa, GR SMSEZ, MŠVVaŠ SR

Dátum: 15.10.2015
     
Poznámka: Správu zo ZPC je potrebné vypracovať do 10 dní od jej ukončenia a predložiť na Sekciu medzinárodnej spolupráce